2002/439/EY: Neuvoston päätös, tehty 4 päivänä kesäkuuta 2002, luvan antamisesta Saksalle soveltaa jäsenvaltioiden liikevaihtoverolainsäädännön yhdenmukaistamisesta annetun kuudennen direktiivin 77/388/ETY 21 artiklasta poikkeavaa toimenpidettä



Virallinen lehti nro L 151 , 11/06/2002 s. 0012 - 0013



Neuvoston päätös, tehty 4 päivänä kesäkuuta 2002, luvan antamisesta Saksalle soveltaa jäsenvaltioiden liikevaihtoverolainsäädännön yhdenmukaistamisesta annetun kuudennen direktiivin 77/388/ETY 21 artiklasta poikkeavaa toimenpidettä (2002/439/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste 17 päivänä toukokuuta 1977 annetun kuudennen neuvoston direktiivin 77/388/ETY(1), ja erityisesti sen 27 artiklan 1 kohdan, ottaa huomioon komission ehdotuksen, sekä katsoo seuraavaa: (1) Saksan hallitus on komission pääsihteeristössä 9 päivänä tammikuuta 2002 saapuneeksi kirjatulla kirjeellä, joka koostuu kahdesta komissiolle osoitetusta muistiosta, pyytänyt lupaa soveltaa direktiivin 77/388/ETY 21 artiklan 1 kohdan a alakohdasta poikkeavaa toimenpidettä. (2) Muille jäsenvaltioille on ilmoitettu Saksan esittämästä pyynnöstä 16 päivänä tammikuuta 2002 päivätyllä kirjeellä. (3) Direktiivin 77/388/ETY 21 artiklan 1 kohdassa, siinä muodossa kuin se on mainitun direktiivin 28 g artiklassa, säädetään, että arvonlisäveroa on velvollinen maksamaan sisäisen järjestelmän mukaan yleensä verovelvollinen, joka suorittaa verollisen tavaroiden luovutuksen tai palvelun. (4) Saksan pyytämän poikkeavan toimenpiteen tarkoituksena on määrätä tavaran luovutuksen vastaanottaja arvonlisäverovelvolliseksi toisaalta sellaisten tavaroiden, jotka arvonlisäverovelvollinen on antanut vakuudeksi toisen arvonlisäverovelvollisen hyväksi, muutoin kuin tuomioistuimessa tapahtuvassa selvitysmenettelyssä tämän vakuuden toteuttamiseksi suoritettavissa luovutuksissa, sekä toisaalta sellaisen kiinteän omaisuuden luovutuksissa, jotka on kiinteän omaisuuden omistaneen yrityksen tuomioistuimessa tapahtuvan selvitysmenettelyn yhteydessä myyty toiselle arvonlisäverovelvolliselle julkisella huutokaupalla. (5) Tämän poikkeuksen tarkoituksena on yksinkertaistaa veronkantoa silloin, kun tavanomainen verovelvollinen ei poikkeusta koskevassa pyynnössä tarkoitetuissa tapauksissa yleensä käytännössä taloudellisten vaikeuksiensa takia pysty maksamaan maksuun pantua arvonlisäveroa. (6) Tämä tilanne on haitallinen julkiselle taloudelle, koska tavaroiden luovutuksen vastaanottaja voi kuitenkin vähentää sille maksuun pannun arvonlisäveron, vaikkei tavaroiden luovutuksen suorittava veronmaksuvelvollinen ole sitä suorittanut. (7) Tällä poikkeuksella, jolla tavaroiden luovutuksen vastaanottaja määrätään arvonlisäverovelvolliseksi, voidaan poistaa esiin tulleet vaikeudet muuttamatta kuitenkaan maksettavan veron määrää. (8) Lupa olisi annettava 31 päivään joulukuuta 2006 saakka, mikä mahdollistaa poikkeusjärjestelyn soveltuvuuden arvioimisen siitä saatujen kokemusten perusteella. (9) Kyseinen poikkeus ei vaikuta kielteisesti arvonlisäverosta saataviin yhteisöjen omiin varoihin, ON TEHNYT TÄMÄN PÄÄTÖKSEN: 1 artikla Poiketen siitä, mitä direktiivin 77/388/ETY 21 artiklan 1 kohdan a alakohdassa, siinä muodossa kuin se on direktiivin 28 g artiklassa, säädetään, Saksalle annetaan lupa määrätä tämän päätöksen 2 artiklassa tarkoitettujen tavaroiden luovutusten vastaanottaja arvonlisäverovelvolliseksi. 2 artikla Tavaroiden luovutuksen vastaanottaja voidaan määrätä arvonlisäverovelvolliseksi seuraavissa tapauksissa: 1) Sellaisten tavaroiden, jotka arvonlisäverovelvollinen on antanut vakuudeksi toisen arvonlisäverovelvollisen hyväksi, muutoin kuin tuomioistuimessa tapahtuvassa selvitysmenettelyssä tämän vakuuden toteuttamiseksi suoritettavien luovutusten osalta. 2) Sellaisen kiinteän omaisuuden luovutusten osalta, jotka on kiinteän omaisuuden omistaneen yrityksen tuomioistuimessa tapahtuvan selvitysmenettelyn yhteydessä myyty toiselle arvonlisäverovelvolliselle julkisella huutokaupalla. 3 artikla Tämän päätöksen voimassaolo päättyy 31 päivänä joulukuuta 2006. 4 artikla Tämä päätös on osoitettu Saksan liittotasavallalle. Tehty Luxemburgissa 4 päivänä kesäkuuta 2002. Neuvoston puolesta Puheenjohtaja R. De Rato Y Figaredo (1) EYVL L 145, 13.6.1977, s. 1, direktiivi sellaisena kuin se on viimeksi muutettuna direktiivillä 2001/115/EY (EYVL L 15, 17.1.2002, s. 24).